maidir le leas a bhaint as an Ionstraim Sholúbthachta le maoiniú a dhéanamh ar bhearta buiséadacha láithreacha chun aghaidh a thabhairt ar dhúshláin leanúnacha na himirce, insreabhadh na ndídeanaithe agus bagairtí slándála agus ar an leathnú ar an gClár Tacaíochta um Athchóiriú Struchtúrach chomh maith

MEABHRÁN MÍNIÚCHÁIN

Le Rialachán (AE, EURATOM) Uimh. 1311/2013 ón gComhairle an 2 Nollaig 2013 lena leagtar síos an creat airgeadais ilbhliantúil do na blianta 2014–2020 féadfar leas a bhaint as an Ionstraim Sholúbthachta chun go bhféadfar caiteachas a mhaoiniú ar caiteachas é a shainaithneofar go soiléir agus nach bhféadfaí a mhaoiniú faoi na huasteorainneacha atá ar fáil, do cheannteideal amháin nó níos mó den chreat airgeadais ilbhliantúil.

I gcomhréir le hAirteagal 11 de Rialachán Uimh. 1311/2013 agus pointe 1 2 de Chomhaontú Idirinstitiúideach an 2 Nollaig 2013 idir Parlaimint na hEorpa, an Chomhairle agus an Coimisiún maidir le smacht buiséadach, le comhar i dtaca le hábhair bhuiséadacha agus le bainistíocht fhónta airgeadais, tar éis scrúdú a dhéanamh ar na féidearthachtaí uile maidir le leithreasuithe a ath-leithdháileadh agus aon chorrlach neamh-leithdháilte faoi na ceannteidil chaiteachais: Comhtháthú eacnamaíoch, sóisialta agus críochach (ceannteideal 1b) agus Slándáil agus saoránacht (ceannteideal 3) a bheith ídithe, tá sé beartaithe ag an gCoimisiún an Ionstraim Sholúbthachta a úsáid in 2019. Is é EUR 600 milliún (praghsanna 2011) an tsuim bhliantúil atá ar fáil, suim atá cothrom le EUR 703 milliún i bpraghsanna reatha. Thairis sin, tá EUR 520 milliún ar fáil i gcion 2018.

Baineann an beart seo le suim atá EUR 927.5 milliún os cionn uasteorainn cheannteideal 3 den chreat airgeadais ilbhliantúil, agus tá sé beartaithe é a úsáid chun tacaíocht airgeadais a thabhairt do bhearta chun géarchéim na himirce, na ndídeanaithe agus na slándála a bhainistiú. Sa bhreis air sin, tá sé beartaithe EUR 38.1 milliún os cionn uasteorainn cheannteideal 1b a úsáid chun an leathnú ar an gClár Tacaíochta um Athchóiriú Struchtúrach a mhaoiniú.

Táthar tar éis na leithreasuithe íocaíochta táscacha a chomhfhreagraíonn don úsáid a bheartaítear a bhaint as an Ionstraim Sholúbthachta a ríomh ar bhonn na rialacha is infheidhme maidir le réamh-mhaoiniú, imréiteach réamhmhaoiniúcháin agus íocaíochtaí críochnaitheacha ar na cineálacha éagsúla beart atá le maoiniú, agus tá siad curtha i láthair sa tábla thíos:

(In EUR milliúin ag praghsanna reatha)

Bliain Leithreasuithe íocaíochta a bhaineann le húsáid na hionstraime solúbthachta in 2019 2019 486.6 2020 194.7 2021 116.1 2022 116.9 2023 51.3 Iomlán 965.6

Togra le haghaidh

CINNEADH Ó PHARLAIMINT NA hEORPA AGUS ÓN gCOMHAIRLE

maidir le leas a bhaint as an Ionstraim Sholúbthachta le maoiniú a dhéanamh ar bhearta buiséadacha láithreacha chun aghaidh a thabhairt ar dhúshláin leanúnacha na himirce, insreabhadh na ndídeanaithe agus bagairtí slándála agus ar an leathnú ar an gClár Tacaíochta um Athchóiriú Struchtúrach chomh maith

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh,

Ag féachaint do Chomhaontú Idirinstitiúideach an 2 Nollaig 2013 idir Parlaimint na hEorpa, an Chomhairle agus an Coimisiún maidir le smacht buiséadach, le comhar i dtaca le hábhair bhuiséadacha agus le bainistíocht fhónta airgeadais, agus go háirithe pointe 1 2 de,

Ag féachaint don togra ón gCoimisiún Eorpach,

De bharr an méid seo a leanas:

(1)Tá sé beartaithe leis an Ionstraim Sholúbthachta go bhféadfar caiteachas a mhaoiniú, ar caiteachas a shainaithneofar go soiléir é agus nach bhféadfaí a mhaoiniú faoi na huasteorainneacha a bheadh ar fáil do cheann amháin nó níos mó de na ceannteidil eile.

(2)Is é EUR 600 000 000 (praghsanna 2011), mar a leagtar síos in Airteagal 1 1 de Rialachán (AE, EURATOM) Uimh. 1311/2013 ón gComhairle, an uasteorainn leis an méid bliantúil a bheidh ar fáil don Ionstraim Sholúbthachta.

(3)D’fhonn aghaidh a thabhairt ar dhúshláin leanúnacha na himirce, insreabhadh na ndídeanaithe agus bagairtí slándála agus ar an leathnú ar an gClár Tacaíochta um Athchóiriú Struchtúrach chomh maith, is gá leas a bhaint as méideanna suntasacha breise chun na bearta sin a mhaoiniú mar ábhar práinne.

(4)Tar éis scrúdú a dhéanamh ar na féidearthachtaí uile maidir le leithreasuithe a athleithdháileadh faoi na huasteorainneacha caiteachais do cheannteideal 3 (Slándáil agus saoránacht) agus do cheannteideal 1b (Comhtháthú eacnamaíoch, sóisialta agus críochach), is gá leas a bhaint as an Ionstraim Sholúbthachta chun an maoiniú atá ar fáil i mbuiséad ginearálta an Aontais don bhliain airgeadais 2019 a fhorlíonadh thar uasteorainn cheannteideal 3 le EUR 927 518 138 breise chun bearta i réimse na himirce, na ndídeanaithe agus na slándála a mhaoiniú, agus thar uasteorainn cheannteideal 1b le EUR 38 069 903 breise chun maoiniú breise a chur ar fáil le haghaidh an leathnaithe ar an gClár Tacaíochta um Athchóiriú Struchtúrach.